b"\n_START_ARTICLE_\nCal Quel (Tor\xc3\xa0)\n_START_SECTION_\nDescripci\xc3\xb3\n_START_PARAGRAPH_\nLa casa de Cal Quel est\xc3\xa0 ubicada en una de les vies m\xc3\xa9s transitades de Tor\xc3\xa0, que es va comen\xc3\xa7ar a edificar a principis del segle XX. \xc3\x89s un edifici de dues plantes amb golfa._NEWLINE_A la planta baixa apareixen tres portes: les dues laterals s\xc3\xb3n m\xc3\xa9s petites i presenten un lluernari amb les arestes trencades, mentre que la central \xc3\xa9s una porta de garatge amb les arestes tamb\xc3\xa9 trencades. En aquesta planta baixa hi ha un s\xc3\xb2col que juga amb uns marcs que entren i surten del mur._NEWLINE_Al primer pis observem un balc\xc3\xb3 corregut de forja amb dues portes balconeres, damunt les quals apareixen uns frontons triangulars que se sustenten damunt una motllura llisa. Aquesta primera planta guanya moviment amb un aparell de filades de carreus regulars i una cornisa dentada._NEWLINE_Al capdamunt trobem un front\xc3\xb3 amb petites incisions decoratives i un flor\xc3\xb3 a cada v\xc3\xa8rtex._NEWLINE_La fa\xc3\xa7ana lateral de l'edifici \xc3\xa9s d'una gran senzillesa. Est\xc3\xa0 formada per una finestra rectangular a la planta baixa, tres finestres amb barana de forja al primer pis i una finestra rectangular que il\xc2\xb7lumina la golfa."